Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 35/12/6601	Banská Bystrica, 2.8.2012
EEČ : 2-45-156-2012

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 100,00 € 
b.	Peňažná suma určená na všeobecne prospešné účely: 50,00 € 
c.	Konkrétny adresát peňažnej sumy určenej na všeobecne prospešné účely: Združenie na pomoc mentálne postihnutým -Dúha, Banská Bystrica, Ďumbierska 15, IČO:37998366 
d.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Obv.odd. PZ Banská Bystrica - Východ pod spisovou značkou ORP-9/OV-BB-2012.
v čase okolo 23.45 h 21. septembra 2011 v Banskej Bystrici , Trieda SNP 53, v budove vysokoškolského internátu pri automate na kávu po predchádzajúcom slovnom konflikte fyzicky napadla XXXXX, nar. XXXXX tak, že ju jedenkrát udrela rukou zovretou v päsť do oblasti ľavej časti tváre, čím jej spôsobila pomliaždenie jarmovej oblasti tváre s opuchom a krvnou podliatinou a pomliaždenie nosa vľavo so zlomením nosových kostí s posunom vonkajšieho nosa smerom doprava s dobou liečenia od 22.09.2011 do 17.10.2011
Odôvodnenie: 
Uznesením povereného príslušníka OOPZ Banská Bystrica - východ ČVS: ORP-9/OV-BB-2012 z  15. 05.2012 bolo podľa § 206 odsek 1 Trestného poriadku vznesené obvinenie XXXXX pre prečin ublíženia na zdraví podľa § 156 ods. 1 Tr. zák., ktorého sa dopustila na tom skutkovom základe ako je uvedené vo výrokovej časti uznesenia.

Dňa 03. 07. 2012 bol Okresnej prokuratúre v Banskej Bystrici v uvedenej trestnej veci obvinenej  doručený návrh povereného príslušníka na podanie obžaloby.

 V zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol  04. 07. 2012  dozorujúcou prokurátorkou udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v Banskej Bystrici.

Vykonaným dokazovaním v prípravnom konaní bolo preukázané, že obvinená svojím konaním naplnila všetky zákonné znaky skutkovej podstaty prečinu ublíženia na zdraví podľa § 156 ods. 1 Tr. zák. 

Obvinená v rámci prípravného konania vyhlásila, že skutok, ktorý jej je kladený za vinu spáchala. Toto vyhlásenie urobila slobodne, vážne, zrozumiteľne a určito. Konanie oľutovala. Poškodená XXXXX vyhlásila žiadala v prípravnom konaní náhradu škody vo výške 693,-€.

Dňa 01. 08. 2012 bola mediačnou úradníčkou tunajšieho okresného súdu predložená správa o výsledku mediácie. Obvinená v  rámci mediácie vyhlásila, že spáchala skutok, pre ktorý je stíhaná a svoje konanie úprimne oľutovala. Zároveň vyhlásila, že má záujem vyriešiť predmetnú trestnú vec uzatvorením zmieru. Poškodená sa v priebehu mediácie vyjadrila, že s uzavretím zmieru súhlasí.
Obvinená  28. 05. 2012 poškodenej uhradila požadovanú škodu - bolestné podľa bodového ohodnotenia zranení vo výške 693,-€. Zároveň sa poškodenej verejne ospravedlnila a oľutovala svoje konanie. 
 
Dňa 31. 07. 2012 sa obvinená dostavila do pokladne Okresnej prokuratúry v Banskej Bystrici a tu zložila hotovosť vo výške 100,- € priamo do pokladne určenú na všeobecne prospešné účely, ktorá suma nie je zrejme neprimeraná závažnosti spáchaného prečinu. 

Z uvedenej sumy, ktorú do pokladne zložila obvinená,  je 50% vo výške 50 € poukázaných na peňažnú pomoc obetiam trestnej činnosti a zvyšných 50% vo výške 50 € konkrétnemu adresátovi určenému obvinenou - Združeniu na pomoc mentálne postihnutým - Dúha, sídlo Banská Bystrica, Ďumbierska 15, IČO: 37998366, číslo účtu: 0303593616/ 0900 vedený v Slovenskej sporiteľni, a.s. pobočka Banská Bystrica. 

Dňa 31. 07. 2012 bol pred mediačnou úradníčkou tunajšieho Okresného súdu v Banskej Bystrici uzatvorený zmier medzi obvinenou a poškodenou.
 
 Podľa § 220 ods. 1 Trestného  poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
	a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
	b) nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
	c)zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma nie je zrejme neprimeraná závažnosti spáchaného trestného činu
	a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.
	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

Vzhľadom na skutočnosť, že za prečin ublíženia na zdraví podľa § 156 ods. 1 Tr. zák.  je ustanovený trest odňatia slobody, ktorého horná hranica neprevyšuje 5 rokov, obvinená vyhlásila, že spáchala skutok, za ktorý jej bolo vznesené obvinenie a zložila na účet prokuratúry vyššie uvedenú peňažnú sumu a tiež vzhľadom na povahu a závažnosť spáchaného činu, na osobu obvinenej a jej osobné a majetkové pomery - možno konštatovať, že boli splnené všetky zákonné podmienky § 220 odsek 1 Trestného poriadku.
 
	Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavlina Zlochová
prokurátorka